b'\n_START_ARTICLE_\nKathleen Garman\n_START_PARAGRAPH_\nKathleen Garman (my\xc3\xb6s Lady Epstein; 1901 Wednesbury, Staffordshire, Englanti \xe2\x80\x93 1979 Lontoo) oli kolmas seitsenj\xc3\xa4senisess\xc3\xa4 Garman-sisarussarjassa joka seurusteli aikansa brittil\xc3\xa4isen kulttuurieliitin kanssa ja tunnettiin kauneudestaan ja skandaalink\xc3\xa4ryisest\xc3\xa4 k\xc3\xa4yt\xc3\xb6ksest\xc3\xa4\xc3\xa4n._NEWLINE_Kathleen Garmanin is\xc3\xa4 oli kuuluisa l\xc3\xa4\xc3\xa4k\xc3\xa4ri. H\xc3\xa4n opiskeli aluksi musiikkia ja kuvataiteita yhdess\xc3\xa4 Mary-sisarensa kanssa. Vuonna 1919 he p\xc3\xa4\xc3\xa4ttiv\xc3\xa4t muuttaa omin lupinensa Lontooseen. Kathleen sai ty\xc3\xb6t\xc3\xa4 Harrodsin tavaratalosta ja ty\xc3\xb6skenteli my\xc3\xb6s taidemallina. Tyt\xc3\xa4rtens\xc3\xa4 tempauksesta j\xc3\xa4rkyttynyt is\xc3\xa4 p\xc3\xa4\xc3\xa4tti kuitenkin tukea heit\xc3\xa4 taloudellisesti ja vuokrasi heille asunnon hyv\xc3\xa4lt\xc3\xa4 paikalta ja ilmoitti heid\xc3\xa4t yksityiseen taidekouluun. Tytt\xc3\xa4ret olivat aktiivisia y\xc3\xb6el\xc3\xa4m\xc3\xa4ss\xc3\xa4 ja Kathleen tapasi y\xc3\xb6kerhossa tuolloin 40-vuotiaan Jacob Epsteinin joka heti pyysi t\xc3\xa4t\xc3\xa4 mallikseen._NEWLINE_Epstein oli naimisissa kun aloitti suhteen Garmanin kanssa. T\xc3\xa4m\xc3\xa4 oli Garmanin is\xc3\xa4lle liikaa ja h\xc3\xa4n ei antanut testamentissaan tytt\xc3\xa4relleen mit\xc3\xa4\xc3\xa4n. Vuonna 1923 Epsteinin vaimo, Margaret, pyysi Kathleenin asunnolleen vierailulle ja ampui t\xc3\xa4t\xc3\xa4 olkap\xc3\xa4\xc3\xa4h\xc3\xa4n. Epstein maksoi Garmanin hoitokulut sairaalassa ja teki kaikkensa, jotta asia ei menisi julkisuuteen eik\xc3\xa4 tuomioistuinten k\xc3\xa4sitelt\xc3\xa4v\xc3\xa4ksi.  _NEWLINE_Skandaalink\xc3\xa4ryisten tapahtumien j\xc3\xa4lkeen Margaret ehdotti Kathleenille Garmanille ja Jacob Epsteinille j\xc3\xa4rjestely\xc3\xa4. Garman ja Epstein saisivat jatkaa suhdettaan ja koska Epsteinien suhde oli lapseton, sivusuhteesta syntyneet lapset kasvatettaisiin yhdess\xc3\xa4. Margaretilla oli jo lapsia edellisest\xc3\xa4 suhteestaan. Garman ja Epstein saivat kolme lasta: Theodore vuonna 1924, Kitty vuonna 1926 ja Esther vuonna 1929._NEWLINE_Garman ja Epstein jatkoivat tapailuaan ja solmivat avioliiton kahdeksan vuotta Margaretin kuoleman j\xc3\xa4lkeen vuonna 1955 maistraatissa, yksityisess\xc3\xa4 tilaisuudessa. Kathleen Garmanista tuli avioliittonsa my\xc3\xb6t\xc3\xa4 Lady Epstein. Miehens\xc3\xa4 kuoleman j\xc3\xa4lkeen h\xc3\xa4n lahjoitti t\xc3\xa4m\xc3\xa4n t\xc3\xb6it\xc3\xa4 Israelin museolle, Jerusalemiin.'